als_Latn dik_Latn tur_Latn
Vjenë, 10 mars 2015, NOA.al- Ministri i Zhvillimit Ekonomik, Turizmit, Tregtisë dhe Sipërmarrjes Arben Ahmetaj deklaron se çelësi i suksesit për ekonominë shqiptare dhe atë të rajonit janë reformat.
Deklarata e tij u dha në Vjenë ku u zhvillua konferenca e nivelit të lartë organizuar nga Fondi Monetar Ndërkombëtar, Banka Kombëtare e Austrisë (OeNB) dhe Joint Vienna Institute, me temë “Ballkani Perëndimor- 15 vjet tranzicion ekonomik”, me fokus tek arritjet dhe sfidat me të cilat ende përballen vendet e Ballkanit Perëndimor.
Ahmetaj diskutoi në panelin e dytë me temë “Politikat makroekonomike dhe reformat strukturore”, së bashku me Ministrin e Financave të Serbisë Dusan Vujoviç dhe Drejtorin e Përgjithshëm për Marrëdhëniet Ekonomike dhe Financiare Ndërkombëtare në Komisionin Evropian të Ekonomisë dhe Financave (EKFIN) Peter Bekx.
Ahmetaj iu referua zhvillimeve kryesore të ekonomisë shqiptare, duke u ndalur tek reformat aktuale të ndërmarra në kuadër të programit të Qeverisë shqiptare me FMN dhe Bankën Botërore.
Ai sqaroi gjithashtu politikat e qeverisë shqiptare për garantimin e stabilitetit makroekonomik dhe financiar në vend, kontrollin e financave publike, objektivat për borxhin publik e deficitin, por edhe ato të lidhura me rritjen e Produktit të Brendshëm Bruto, punësimit, investimeve publike dhe atyre të huaja direkte, eksportet etj.
“Çelësi i suksesit për ekonominë shqiptare dhe ato të rajonit gjithashtu, janë reformat. Gjatë vitit 2014 Shqipëria ndërmori reforma të mëdha në sektorë të rëndësishëm si energjia, pensionet, reforma administrativo-territoriale apo ajo në drejtësi. Sundimi i ligjit dhe shteti i së drejtës janë faktorë të rëndësishëm për klimën e biznesit në vend dhe tërheqjen e investimeve të huaja direkte”, u shpreh Ahmetaj.
Ministri foli për hapat që Shqipëria ka bërë në raportin e Doing Business dhe masat që po merr për mbështetjen e sipërmarrjes dhe paketat nxitëse sektoriale.
Duke folur për rajonin, ministri e vuri theksin tek konektiviteti dhe bashkëpunimi rajonal në kuadër të procesit të Berlinit. Ai tha se ende vendet e rajonit kanë një diferencë të dukshme nga vendet e BE-së në veçanti në fushën e institucioneve, zhvillimit të tregjeve financiare apo eficencën e tregut të punës dhe tregut të mallrave, që janë çështjet për të cilat vendet e Ballkanit duhet të adresojnë përmes reformave./a.y/noa.al/
Komentoni mbi këtë lajm më poshtë. Nëse keni diçka për të raportuar mbi këtë temë, na shkruani tek pr@noa.al
als_Latn als_Latn als_Latn als_Latn als_Latn als_Latn als_Latn als_Latn als_Latn